1. pielikums

Informatīvajam ziņojumam par iespēju Latvijas Republikā reģistrētām diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO) iesniegt iesniegumu pievienotās vērtības nodokļa un akcīzes nodokļa atmaksāšanai elektroniski

**Informācijas analīze par Valsts ieņēmumu dienestā izskatītajiem iesniegumiem**

Tika analizēti Valsts ieņēmumu dienestā saņemtie un izvērtētie iesniegumi, lai noteiktu būtiskākos riskus, kas ir ņemami vērā izvēloties risinājumu, lai radītu iespēju personām iesniegt iesniegumu un Ārlietu ministrijai, Aizsardzības ministrijai un Valsts ieņēmumu dienestam izskatīt iesniegumu, izmantojot tehniskos risinājumus.

1. tabulā ir apkopoti dati par personu atmaksai pieprasītajām un personām atmaksai atteiktajām PVN un akcīzes nodokļa summām par periodu no 2010. līdz 2013. gadam.

1. tabula

|  |  |  |  |  |
| --- | --- | --- | --- | --- |
|  | **2010** | **2011** | **2012** | **2013** |
| **PVN summa** | | | | |
| atmaksātā PVN summa  (latos) | 1 392 848,12 | 1 759 060,12 | 1 615 626,60 | 2 029 351,13 |
| (*euro*) | 1 981 844,33 | 2 502 917,06 | 2 298 829,55 | 2 887 506,52 |
| atteiktā PVN summa  (latos) | 39 951,16 | 61 923,97 | 57 745,15 | 37 426,56 |
| (*euro*) | 56 845,38 | 88 109,87 | 82 163,95 | 53 253,20 |
| atteiktā PVN summa procentos no pieprasītās PVN summas | 2,8 % | 3,4 % | 3,5 % | 1,8 % |
| **Akcīzes nodokļa summa** | | | | |
| atmaksātā akcīzes nodokļa summa (latos) | 35 812,40 | 46 568,04 | 63 484,44 | 47 319,44 |
| (*euro*) | 50 956,45 | 66 260,35 | 90 330,22 | 67 329,50 |
| atteiktā akcīzes nodokļa summa (latos) | 1 385,58 | 2 042,22 | 4 244,49 | 918,42 |
| (*euro*) | 1 971,50 | 2 905,82 | 6 039,37 | 1 306,79 |
| atteiktā akcīzes nodokļa summa procentos no pieprasītās akcīzes nodokļa summas | 3,7 % | 4,2 % | 6,3 % | 1,9 % |

Kopā 2013. gadā personām atmaksāta PVN summa 2,03 milj. latu apmērā, kas ir par 25,6 % vairāk, nekā 2012. gadā (2012. gadā - 1,62 milj. lati), savukārt akcīzes nodokļa summa atmaksāta 48,32 tūkst. latu apmērā, kas ir par 25,5 % mazāk, kā 2012. gadā (2012. gadā – 63,48 tūkst. lati).

Atmaksai atteiktā nodokļu summa salīdzinājumā ar atmaksai pieprasīto nodokļu summu ir neliela. 2013. gadā atteikts atmaksāt PVN summu 1,8 % apmērā no pieprasītās PVN summas, bet akcīzes nodokļa summu - 1,9 % apmērā no pieprasītās akcīzes nodokļa summas.

Būtiskākie iemesli, kuru dēļ tiek atteikta samaksātās nodokļu summas atmaksa:

* iesniegumam nav pievienoti visi attaisnojuma dokumenti;
* attaisnojuma dokumenti nav noformēti normatīvajos aktos noteiktajā kārtībā;
* iesniegumā norādīta kļūdaina rēķina summa;
* saskaņā ar iesniegumam pievienoto attaisnojuma dokumentu, pakalpojumus vai preces nav saņēmusi persona, kas iesniedz iesniegumu;
* iesniegumam pievienoto attaisnojuma dokumentu izrakstījusi persona, kas nav reģistrēta Valsts ieņēmumu dienesta PVN maksātāju reģistrā;
* attaisnojuma dokumentā norādītās preces vai pakalpojumi, rēķinā norādītā kopējā summa neatbilst MK noteikumos Nr. 908 vai konkrētajā mītnes līgumā noteiktajai minimālajai summai;
* iesniegumā norādītais degvielas daudzums, par kuru pieprasīta akcīzes nodokļa atmaksa, pārsniedz likuma „[Par akcīzes nodokli](http://likumi.lv/doc.php?id=81066)” 20. panta ceturtajā daļā minēto degvielas daudzumu;
* rēķins iekļauts iesniegumā divreiz;
* preces iegādātas ārpus Latvijas Republikas robežām.

Lai gūtu priekštatu par personu iesniegumos pieprasītajām summām, pievienoto attaisnojuma dokumentu skaitu, sīkāk tika analizēti dati par 2013. gadā Valsts ieņēmumu dienestā izvērtētajiem personu iesniegumiem.

Valsts ieņēmumu dienests 2013.gadā ir izvērtējis 1198 iesniegumus, no tiem 223 jeb 18,6 % ir saņemti no MK noteikumu Nr. 908 7.1.1., 7.2., 7.4., 7.6. un 7.10. apakšpunktā minētajām personām un 975 jeb 81,4 % - no ar minētajos apakšpunktos saistītajām personām.

Visi izskatītie iesniegumi Valsts ieņēmumu dienestā saņemti no Ārlietu ministrijas. Valsts ieņēmumu dienestā 2013. gadā nav izskatīts neviens iesniegums, kas saņemts no Aizsardzības ministrijas, proti, no MK noteikumu Nr. 908 7.8. un 7.9. apakšpunktā minētājam personām. No Aizsardzības ministrijas Valsts ieņēmumu dienestā saņemts viens personas iesniegums 2014. gadā un viens iesniegums 2011. gadā par 2010. gada IV ceturkšņa izdevumiem.[[1]](#footnote-1)

2013. gadā izvērtēts 361 jeb 30,1 % iesniegumu, kuros pieprasītā PVN summa bija vērtībā līdz 199,99 latiem (kopējā darījumu vērtība vienā iesniegumā ir līdz 1 152,33 latiem, ja piemērota PVN likme 21% apmērā). Kopējā pieprasītā PVN summa šajos iesniegumos veidoja 48,4 tūkst. latu jeb 2,3 % no kopējās atmaksai pieprasītās PVN summas 2013. gadā. Vidējā atmaksai pieprasītā PVN summa šajos iesniegumos ir 86,25 lati.

No visiem 2013. gadā izvērtētajiem iesniegumiem atmaksāt akcīzes nodokļa summu ir pieprasīts 577 jeb 48,2 % iesniegumu, no kuriem, 526 iesniegumos akcīzes nodokļa summa pieprasīta apmērā līdz 199,99 latiem, kopā pieprasot atmaksai akcīzes nodokļa summu 32 532,81 latu jeb 66,8 % apmērā no kopējās 2013. gadā pieprasītās akcīzes nodokļa summas.

2013. gadā Valsts ieņēmumu dienests ir izskatījis 61 668 rēķinus, neskaitot samaksas dokumentus, kas pievienoti iesniegumiem. Vidēji vienam iesniegumam pievienoto attaisnojuma dokumentu skaits ir atšķirīgs, piemēram, 2013. gada martā Valsts ieņēmumu dienests izskatījis iesniegumu, kurā atmaksai pieprasīta nodokļu summa1 495,22 latu apmērā un pievienoti 550 rēķini, tādējādi vidēji vienā rēķinā atmaksai pieprasītā nodokļu summa veidoja 2,72 latus, savukārt maijā ir izskatīts iesniegums, kurā atmaksai pieprasīta PVN summa 2,28 latu apmērā un pievienots viens rēķins.

No ar MK noteikumu Nr. 908 7.1.1., 7.2., 7.4., 7.6. un 7.10. apakšpunktā saistītajām personām saņemtajos 975 iesniegumos izskatīti 49 588 jeb 80,4 % rēķini par kopējo pieprasīto nodokļu summu 292,3 tūkst. latu jeb 13,8 % no kopējās 2013. gadā pieprasītās nodokļu summas, tai skaitā šajos iesniegumos atmaksai pieprasītā PVN summa ir 269,6 tūkst. latu jeb 12,1 % apmērā no kopējās atmaksai pieprasītās PVN summas.

No MK noteikumu Nr. 908 7.1.1., 7.2., 7.4., 7.6. un 7.10. apakšpunktā minētajām personām saņemtajos 223 iesniegumos izskatīti 12 080 jeb 19,6 % rēķini par kopējo atmaksai pieprasīto nodokļu summu 1,82 milj. latu jeb 86,2 % no kopējās 2013. gadā pieprasītās nodokļu summas, tai skaitā šajos iesniegumos atmaksai pieprasītā PVN summa ir 1,79 milj. latu jeb 86,9 % no kopējās atmaksai pieprasītās PVN summas.

No 2013. gadā izskatītajiem iesniegumiem 423 jeb 35,3 % iesniegumiem pievienotajos rēķinos vidējā darījumu vērtība bija līdz 8,68 latiem (vidējā preču vai pakalpojuma vērtība ar PVN līdz 50 latiem, ja tiek piemērota PVN likme 21 % apmērā). Kopējā atmaksai pieprasītā nodokļu summa veidoja 141,53 tūkst. latu jeb 6,7 % no 2013. gadā kopā pieprasītās nodokļu summas. Šiem iesniegumiem bija pievienoti kopā 43 848 rēķini, kas ir 71,1 % no kopējā, 2013.gadā izskatītajiem iesniegumiem, pievienoto rēķinu skaita.

No Valsts ieņēmumu dienesta izvērtēto iesniegumu un tiem pievienoto rēķinu analīzes secināms, ka Valsts ieņēmumu dienestā tiek iesniegts liels skaits rēķinu, kuros ir maza kopējā darījumu vērtība. Tiek iesniegti iesniegumi un tiem pievienots liels skaits attaisnojuma dokumentu, kuru izvērtēšanā Valsts ieņēmumu dienests iegulda lielu skaitu cilvēkresursu, tāpat nodrošinot šo dokumentu uzglabāšanu 5 gadus.

Finanšu ministrs A. Vilks

20.08.2014. 13:51

1048

I.Vēvere

67095513; [ilona.vevere@fm.gov.lv](mailto:ilona.vevere@fm.gov.lv)

1. Nav analizēti dati par Valsts ieņēmumu dienestā no Aizsardzības ministrijas saņemtajiem iesniegumiem līdz 2011.gadam [↑](#footnote-ref-1)